KONTRAKT

uzavretý medzi
Ministerstvom školstva Slovenskej republiky
a
Národným športovým centrom                
Číslo u zadávateľa: 
Číslo u riešiteľa:

Tento kontrakt nie je zmluvou v zmysle právneho úkonu, ale plánovacím a organizačným aktom vymedzujúcim organizačné, obsahové, finančné a iné vzťahy medzi ústredným orgánom štátnej správy a ústredne riadenou organizáciou. 

I.
Účastníci kontraktu

Zadávateľ:			Ministerstvo školstva Slovenskej republiky 
Ako ústredný orgán štátnej správy podľa zákona  NR SR č. 575/2001 Z. z. o organizácii činnosti vlády a organizácii ústrednej štátnej správy 
Sídlo:				Stromová 1, 813 30 Bratislava
Štatutárny zástupca:	Prof. Ing. Ján Mikolaj, CSc, minister
Bankové spojenie:		Štátna pokladnica
Číslo účtu:			7000065236/8180
IČO:				00164381
(ďalej len „zadávateľ “)

a

Riešiteľ:			Národné športové centrum
Sídlo:				Trnavská 39, 831 04 Bratislava
Štatutárny zástupca:	Mgr. Miroslav Skorka, riaditeľ
Bankové spojenie:		Štátna pokladnica
Číslo účtu:			7000090685/8180
IČO:			          	30853923
(ďalej len „ riešiteľ “)

II.
Trvanie kontraktu

Kontrakt sa uzatvára na obdobie od 1. januára 2008 do 31. decembra 2008.

III.
Práva a povinnosti zúčastnených strán

1.	Zadávateľ sa zaväzuje:
a)	zabezpečiť financovanie predmetu činnosti riešiteľa, v zmysle jeho základných  dokumentov a poverení zriaďovateľom. Konkretizácia predmetu činnosti riešiteľa je uvedená v článku IV. tohto kontraktu, 
b)	 na požiadanie riešiteľa poskytnúť odbornú metodickú pomoc, informácie  a štatistické údaje, ktorými disponuje zadávateľ, pre potreby riešenia projektov a úloh riešiteľa,
c)	včas informovať riešiteľa o zmenách v zadaní úloh.

2.	Zadávateľ má právo:
a)	vykonávať priebežné kontroly stavu riešenia projektov a úloh dohodnutých týmto kontraktom,
b)	zúčastňovať sa priebežného hodnotenia riešenia projektov a úloh prostredníctvom svojho povereného zástupcu.

3.	Riešiteľ sa zaväzuje 
a)	V požadovanom rozsahu, kvalite a podľa termínov stanovených schváleným Plánom práce riešiteľa pre rok 2008, odovzdať zadávateľovi výstupy riešených projektov a úloh v stanovenej forme a stanoveným postupom,
b)	dodržať celoročný rozpočet dohodnutý kontraktom a neprekročiť náklady schválené na riešenie jednotlivých projektov a úloh,
c)	neodkladne informovať zadávateľa o významných skutočnostiach, ktoré sa vyskytli v priebehu riešenia projektov a úloh,
d)	svoju činnosť zabezpečovať v súčinnosti so sekciou štátnej starostlivosti o šport.

4.	Riešiteľ má právo:
a)	získať od zadávateľa všetky údaje, ktorými disponuje a ktoré sú potrebné na riešenie alebo overenie výsledkov riešenia jednotlivých projektov a úloh, 
b)	požadovať od zadávateľa aby v rámci možností vytvorilo primerané podmienky na prezentáciu a využitie výstupov z riešených projektov a úloh.

IV.
Predmet kontraktu 

Predmetom kontraktu je stanovenie, záväzných úloh vyplývajúcich z predmetu činnosti riešiteľa a  spôsobu ich zabezpečenia počas doby trvania tohto kontraktu. 

1. Predmet činnosti riešiteľa je určený platnou legislatívou Slovenskej republiky, zriaďovacou listinou riešiteľa, ďalšími základnými dokumentmi riešiteľa a povereniami zadávateľa. V roku 2008 sa riešiteľ zaväzuje, v súlade s predmetom svojej činnosti, zabezpečovať nasledovné úlohy:

a)	zabezpečovanie všestrannej starostlivosti v príprave vybraných športovcov, za účelom reprezentácie Slovenskej republiky,

      b)   zabezpečovanie systému starostlivosti o športovo talentovanú mládež

c)	zabezpečovanie materiálno-technickej základne, potrebnej pre vytvorenie podmienok pre športovú prípravu vybraných športovcov počas ich pôsobenia u riešiteľa,

d)	zabezpečovanie prevádzky a údržby tejto materiálno-technickej základne a vytváranie sociálnych podmienok pre športovcov počas ich pôsobenia u riešiteľa v dohodnutom rozsahu so zadávateľom,

e)	spolupráca so športovými zväzmi a  športovými organizáciami pri výbere športovcov do organizácie riešiteľa a zabezpečovaní ich športovej prípravy,

f)	poskytovanie zdravotnej starostlivosti, uplatňovanie metodík zdravotnej kontroly športovcov ako aj metodík diagnostického sledovania funkčných zmien a trénovanosti športovcov, 

g)	zabezpečovanie prípravy a uskutočňovania projektov zameraných na výskum a vývoj v oblasti športu, 

h)	zabezpečenie prípravy a uskutočňovania projektov, zameraných na plnenie úloh celoživotného vzdelávania v oblasti športu,

i)	zabezpečenie prípravy a uskutočňovania projektov, zameraných na plnenie úloh celoživotného poradenstva v oblasti športu,

j)	dobudovanie a prevádzka jednotného informačného systému v oblasti športu,

k)	zabezpečenie prípravy a uskutočňovania projektov, zameraných na získavanie podpory plnenia predmetu činnosti z prostriedkov Európskych spoločenstiev a z ďalších mimorozpočtových zdrojov

l)	spoluúčasť na organizovaní medzinárodnej konferencie “Výchova prostredníctvom športu“. 

Podrobný rozpis bude určený v schválenom pláne hlavných úloh riešiteľa riešiteľa pre rok 2008 a špecifikovaný v plánoch činnosti za jednotlivé oblasti.

2.	Účastníci kontraktu sa dohodli na finančnom zabezpečení úloh uvedených v čl. IV, bode 1.  tohto kontraktu nasledovne:    

Rozpis výdavkov potrebných na zabezpečenie úloh je vo výške    39 036 000 Sk 

v tom:
- 610 – mzdy, platy, služobné príjmy a OOV			      9 470 000 Sk
- 620 – poistné a príspevok do poisťovní			      3 309 000 Sk            	- 630 – tovary a služby				                         24 257 000 Sk
	- 700 – kapitálové výdavky						      2 000 000 Sk

V.
Spôsob a termín vyhodnotenia kontraktu

1. 	Priebežné hodnotenie plnenia záväzných úloh kontraktu sa bude uskutočňovať formou pravidelných štvrťročných stretnutí zástupcov zadávateľa a riešiteľa, každý štvrťrok do 25. dňa nasledujúceho mesiaca roku 2008. 

2.	Dokumentáciu zo stretnutí tvoria písomne odsúhlasené zápisy. 

3.	Na hodnotiacich stretnutiach bude prerokovaná úroveň plnenia jednotlivých záväzných úloh a problémy spojené s ich plnením.

4.	Plnenie záväzných úloh, vyplývajúcich z kontraktu, bude vyhodnotené po uplynutí doby trvania kontraktu, na stretnutí zástupcov zadávateľa a riešiteľa, najneskôr do 31. januára 2009 a písomnou formou do 28. februára 2009.

VI.
Platobné podmienky

1.	Objem prostriedkov určených na zabezpečenie činnosti riešiteľa, a  s tým spojenými záväznými úlohami, sa stanovuje na základe rozpočtu zadávateľa schváleného vládou Slovenskej republiky a Národnou radou SR.

2.	Celkový rozpočet je stanovený vo výške 39 036 000 Sk.

3.	Zadávateľ si vyhradzuje právo znížiť sumu uvedenú v čl. VI. v bode 2, v rozsahu do 10%, čo predstavuje rezervu zadávateľa, ktorú môže použiť na pokrytie zníženia objemu finančných prostriedkov rozpočtovaných vládou pre riešiteľa, v dôsledku regulačných opatrení.

4.	V prípade, ak zníženie sumy, uvedenej v čl. VI. v bode 2, bude predstavovať menej ako 5% dohodnutého objemu finančných prostriedkov počas trvania kontraktu, riešiteľ bude riešiť úlohy bez zmeny schváleného plánu. Ak bude zníženie uvedenej sumy vyššie ako 5%, účastníci kontraktu vypracujú písomný dodatok ku kontraktu, ktorý zmení rozsah záväzných úloh stanovených v čl. IV. , bode 1 tohto kontraktu.

5.	Zadávateľ sa zaväzuje umožniť riešiteľovi čerpanie finančných prostriedkov zo  štátneho rozpočtu v priebehu r. 2008 a to v súlade so zákonom č. 608/2007 Z. z. o štátnom rozpočte na rok 2008 a so zákonom č. 291/2002 Z. z. o Štátnej pokladnici a o zmene a doplnení niektorých zákonov v znení neskorších  predpisov do výšky uvedenej v čl. VI. V bode 2.

VII.
Zverejnenie kontraktu a verejný odpočet

1.	Tento kontrakt bude zverejnený na internetovej stránke zadávateľa do  7 dní od jeho podpisu zúčastnenými stranami.

2.	Záverečná správa o plnení kontraktu bude zverejnená na internetovej stránke zadávateľa do 15. mája 2009.

3.	Verejný odpočet plnenia záväzných úloh tohto kontraktu a zverejnenie finančnej správy riešiteľa sa uskutočnia po vypracovaní a predložení zákonom stanovenej záverečnej správy o hospodárení organizácie riešiteľa.

Bratislava dňa 02. 01. 2008

          za zadávateľa	  	                                       za riešiteľa 

              ––––––––––––––––––––––			       ––––––––––––––––––––––
Prof. Ing. Ján Mikolaj, CSc.	   		            Mgr. Miroslav Skorka.
         minister školstva SR				                  riaditeľ NŠC